Tromsø í fylkinu Troms í Norður-Noregi . Þrjár mæðgnanna fjögurra sem fundust í sjónum undir kvöld á mánudag eru nú látnar og sú fjórða og yngsta , eins og hálfs árs , er enn í lífshættu á Ríkissjúkrahúsinu í Ósló . Íbúar Tromsø eru harmi slegnir en móðir stúlknanna er grunuð um manndráp og tilraun til manndráps . Hún lést sjálf seint á mánudagskvöldið . Ljósmynd / Wikipedia.org / Svein-Magne Tunli Atli Steinn Guðmundsson skrifar frá Ósló Fjögurra ára gömul stúlka , ein þriggja systra sem fundust í sjónum við Fagereng í Tromsø í Noregi ásamt móður þeirra á mánudagskvöld , lést á Ríkissjúkrahúsinu í Ósló í gærkvöldi eftir að hafa barist þar fyrir lífi sínu síðan hún og yngsta systirin , eins og hálfs árs , voru fluttar þangað frá Tromsø snemma á þriðjudagsmorgun . „ Hún var lífshættulega þungt haldin og sætti gjörgæslu síðan á mánudag . Lögreglan mun fara fram á krufningu svo ákvarða megi dánarorsök . Aðstandendum hefur verið tilkynnt um andlátið , “ segir Gøril Lund , lögmaður lögreglunnar í Tromsø , við norska ríkisútvarpið NRK . Þegar er ljóst að elsta systirin drukknaði en lík móður þeirra verður krufið í dag . Íbúar Tromsø hafa verið harmi slegnir síðan þetta voveiflega mál kom upp undir kvöld á mánudag þegar vegfarandi hafði samband við lögreglu og tilkynnti um barnavagn í flæðarmálinu og greinileg fótspor frá honum út í sjó . Allt tiltækt björgunarlið var sent á vettvang eins og mbl.is greindi frá en fyrstu lögreglumenn sem komu á staðinn óðu út í sjó og höfðu komið mæðgunum fjórum á þurrt skömmu síðar . Á þriðjudagsmorgun tilkynnti lögregla á blaðamannafundi að móðir systranna væri grunuð um manndráp og tilraun til manndráps og er málið nú rannsakað sem sakamál . Tore Pedersen hefur verið skipaður verjandi móðurinnar látnu þar sem grunur í hennar garð hefur verið skjalfestur með því sem kallað er siktelse í norskum rétti og er forsenda þess að hægt sé að gefa út ákæru í sakamálum . Svo verður þó ekki gert í þessu máli . „ Refsiábyrgð fellur niður við andlát grunaða svo þetta mál verður lagt niður , “ útskýrir Pedersen í samtali við norska dagblaðið VG , „ en það er hagur allra að málið verði upplýst svo gerlega sem verða má , “ segir hann enn fremur og að forsendur þess gruns sem lögregla hefur lagt fram skjallega verði nú rannsakaðar svo hægt verði að loka málinu sem upplýstu . Minningarstund um elstu systurina var haldin í grunnskóla hennar á þriðjudaginn og nú um helgina fer fram minningarstund í leikskóla stúlkunnar sem lést í gærkvöldi , upplýsir Berit Wassmyr , forstöðumaður leikskólasviðs Tromsø . Ástand yngstu systurinnar er enn tvísýnt og liggur hún á gjörgæsludeild Ríkissjúkrahússins þar sem faðir þeirra er einnig staddur en hann hefur stöðu vitnis í málinu . Erik Ringberg , réttargæslulögmaður föðurins og systranna , segir málið nú hafa tekið enn harmrænni stefnu fyrir skjólstæðing sinn eftir að hann missti aðra dóttur í gær . „ Ég reyni að hlúa að honum svo sem mér er framast unnt og svara þeim spurningum sem brenna á honum , “ segir Ringberg við NRK .